Serdar Berdimuhamedov O'zbekistonga tashrif buyuradi

Turkmaniston prezidenti Serdar Berdimuhamedovning O'zbekistonga tashrif buyuradi. Bu haqda Prezident matbuot xizmati xabar berdi.
Qayd etilishicha, Shavkat Mirziyoev 29 iyun kuni Turkmaniston Milliy Kengashi xalq Maslahati raisi Gurbanguli Berdimuhamedov bilan telefon orqali muloqot qilgan.
Suhbatda Turkmaniston prezidenti Serdar Berdimuhamedovning O'zbekistonga bo'lajak tashrifiga tayyorgarlik doirasida ikki mamlakatning ko'p qirrali hamkorligini yanada kengaytirish masalalari muhokama qilingan.
Savdo va sanoat, transport va logistika, energetika, qishloq xo'jaligi sohalarida qo'shma kooperatsiya loyihalarini ilgari surish hamda hududlararo aloqalar va madaniy-gumanitar almashinuvni faollashtirishga alohida e'tibor qaratilgan.
Eslatib o'tamiz, Turkmaniston Vazirlar Mahkamasi raisi o'rinbosari vazifasida ishlagan Serdar Berdimuhamedov 17 iyun kuni O'zbekistonga tashrif buyurgandi. Shavkat Mirziyoev uni qabul qilib, oliy darajada erishilgan kelishuvlarning amalga oshirilish masalasini ko'rib chiqqandi.
Shuningdek, Shavkat Mirziyoev 15 mart kuni Turkmanistonning yangi prezidenti Serdar Berdimuhamedovni saylovdagi g'alabasi bilan tabriklagan. Davlat rahbari Gurbanguli Berdimuhamedovni muhim siyosiy tadbir muvaffaqiyatli o'tkazilgani bilan qutlagandi.